**Petició de concurs sense massa, vinculada a la possibilitat de demanar l’exoneració del passiu insatisfet** (articles 37 bis i 501 TRLC)

**Autor: Sebastià Frau i Gaià**

**Notes prèvies:**

* Aquest formulari aplica els articles 37 bis i 501 del [text refós de la Llei concursal](https://portaljuridic.gencat.cat/ca/document-del-pjur/?documentId=877401&validity=1934461&traceability=02&language=ca) (TRLC).
* El supòsit de fet és el d’una persona natural que no exerceix cap activitat empresarial. En aquest cas, és pensionista de viudetat i d’invalidesa per a la seva ocupació habitual i no té cap actiu.
* L’usuari ha d’adaptar la proposta de formulari a la seva situació, però el requisit imprescindible per poder fer servir aquesta via legal és que el deutor freturi de béns i drets. Per tant, no tenir ni béns ni drets susceptibles de ser embargats constitueix el requisit imprescindible.
* L’escrit demana la declaració de concurs sense massa activa i, simultàniament, la conclusió precisament per manca de massa i la tramitació de l’exoneració del passiu insatisfet.
* Els paràgrafs relatius als fets i fonaments de dret estan numerats de forma correlativa a fi de facilitar les reemissions que s’hi puguin establir. Aquest tipus de numeració la utilitzen altres òrgans judicials com el Tribunal Europeu de Drets Humans.

**AL JUTJAT MERCANTIL**

...................., procurador/a dels tribunals, que actua en nom i representació del Sr./Sra. ...................., major d’edat, d’estat civil vidu/vídua, veí/ïna de ...................., amb domicili al carrer .................... i titular del DNI ..................... . Aquesta representació l’acredito per mitjà de l’escriptura de poder general per a plets atorgada a favor meu davant el notari/ària de ...................., Sr./Sra. ...................., que conté la facultat especial per sol·licitar el concurs de creditors (document 1).

Comparec sota la direcció lletrada de l’advocat/da Sr./Sra. ...................., col·legiat/da a l’Il·lustre Col·legi d’Advocats de .................... amb el número ....... de col·legiació, i exposo:

Que, a l’empara dels articles 6 i següents del text refós de la Llei concursal (TRLC), promoc que el meu representat/da sigui declarat en situació de **concurs de creditors sense massa** (article 37 bis), per tal que, de conformitat amb l’article 501 i concordants, se li concedeixi l’**exoneració del passiu no satisfet.**

Fonamento aquesta petició en els següents

**FETS**

**Primer. Les circumstàncies personals i econòmiques de la part promotora**

**1.** El nostre representat/da es troba en estat d’insolvència actual, perquè no pot acomplir regularment les seves obligacions (article 2.3). S’escau, així doncs, el pressupòsit objectiu de qualsevol concurs de creditors, com és ara la presència en el sol·licitant d’un estat d’insolvència (article 2.1 i 2).

**2.** El deutor/a és una persona física que mai ha tingut la condició d’empresària. De fet, la seva ocupació recurrent ha estat la de treballador/a per compte d’altri, la major part del temps com a administratiu/va. Aquesta prestació laboral ara és impossible que la pugui materialitzar, perquè està declarat/da per la Seguretat Social en situació d’invalidesa permanent per a la seva professió habitual, invalidesa que deriva de les seqüeles d’un accident de trànsit que patí en el mes de .......... de l’any 20... .

**3.** Avui la part promovent, insistim, està en situació d’invalidesa i percep, per aquest concepte, una pensió de .......... € per .......... pagues anyals. També percep una pensió de viudetat, en quantia de .......... € per .......... pagues anyals. No té càrregues familiars.

**4.** Adjuntem:

* La comunicació de l’Institut Nacional de la Seguretat Social, de data ......., relativa a la concessió de la pensió de viudetat (document .......).
* La comunicació de l’Institut Nacional de la Seguretat Social, de data ......., relativa a la concessió de la pensió d’invalidesa (document .......).

**5.** L’habitatge que habita el nostre representat/da és propietat d’un germà seu, el Sr. ...................., que li ha deixat en precari. Per tant, no paga cap renda.

**Segon. Compliment dels requisits documentals dels articles 6, 7 i 8 del TRLC**

**6.** Tot acomplint les exigències dels articles esmentats, adjuntem els documents següents:

* El poder notarial per a plets, ja esmentat, que conté la facultat especial per demanar el concurs de creditors voluntari del meu representat/da (document 1).
* La memòria de la història econòmica i jurídica del deutor/a (document .......).
* L’inventari, en el qual es fa constar la manca absoluta de béns i drets (document .......).
* La relació nominal de creditors amb identificació de les actuacions judicials promogudes en contra del deutor/a (document .......).

**Tercer. Anunci de la sol·licitud de l’exoneració del passiu insatisfet (article 486 i següents del TRLC)**

**7.** Constatem que el nostre representat/da no té ni béns ni drets susceptibles de ser liquidats.

**8.** Cal significar que l’únic bé que, en principi, podria integrar-se en la massa activa del concurs és l’automòbil ............ amb matrícula ........; però es tracta del vehicle que fa servir la part promovent per als seus desplaçaments i, a més, no té cap valor de mercat perquè està matriculat l’any ....... . En conseqüència, aquest bé, com acostumen a considerar procedent els tribunals mercantils, s’hauria d’excloure de la liquidació per la manca de valor material de mercat, perquè la seva venda seria antieconòmica i, per descomptat, perquè constitueix el mitjà habitual de desplaçament de la part promovent.

**9.** En el passiu del nostre representat/da no existeix cap deute de caràcter públic.

**10.** En definitiva, ens trobem en el supòsit dels articles 501.1 i 3 (concurs sense massa) i 502 del TRLC. Des d’aquest moment, en efecte, posem en relleu que el nostre representat/da té els requisits legals necessaris per obtenir l’exoneració total del passiu insatisfet, sense que s’hagi de sotmetre a un pla de pagaments per fretura de massa activa.

**FONAMENTS LEGALS**

**11.** La competència per tramitar aquesta sol·licitud de concurs pertany als jutjats mercantils, segons el que preveu l’article 44 del text refós de la Llei concursal.

**12.** La competència territorial correspon als jutjats mercantils de ................, atès que és aquí on resideix el deutor/a i on té el centre dels seus interessos principals (article 45.1).

**13.** El deutor/a es troba en estat d’insolvència actual, perquè no pot acomplir regularment les seves obligacions exigibles, segons es desprèn de la documentació que adjuntem i de la informació que hem proporcionat (apartats 1, 2 i 3 de l’article 2). Així mateix, el deutor/a està legitimat/da activament per demanar la declaració de concurs de creditors (article 3.1, primer paràgraf).

**14.** L’article 6 del TRLC en allò que fa referència als requisits formals que ha de complir el deutor per sol·licitar la pròpia insolvència.

**15.** L’article 37 bis del TRLC, atès que estableix quan es pot considerar que el concurs no té massa activa.

**16.** L’anterior article 37 bis s’ha de connectar amb el 501, que preveu la possibilitat que el deutor, en determinats supòsits —concurs iniciat sense massa, insuficiència sobrevinguda de la massa activa…— demani l’exoneració del seu passiu insatisfet. El supòsit de fet del nostre representat/da encaixa amb el cas d’un concurs plantejat inicialment sense massa o, que és el mateix, sense cap bé susceptible de ser liquidat.

**17.** A partir de la reforma del TRLC operada per la Llei 16/2022, de 5 de setembre, ha quedat suprimida la mediació prèvia a l’eventual fase judicial. Des de l’entrada en vigor d’aquesta Llei, l’exoneració del passiu insatisfet s’ha de postular a través de la declaració de concurs. En el seu si, el deutor, amb sotmetiment a un pla de pagaments sense liquidació de la massa activa (486 i 495), o quan el concurs freturi de massa activa (501.1 i 501.3), pot sostenir, en qualsevol supòsit, la seva pretensió d’exoneració.

**18.** La resta de disposicions legals que siguin d’aplicació al cas.

**SOL·LICITO:**

Que admeti aquest escrit amb els documents adjuntats, li doni el curs procedimental que pertoqui i dicti una interlocutòria per mitjà de la qual:

a) **Declari el nostre representat/da en situació legal de concurs de creditors**, amb la resta de pronunciaments inherents, i

b) **Clogui el concurs per manca de massa activa**, sens perjudici de la petició que pugui formular el deutor/a, quan correspongui, per demanar l’exoneració judicial del seu passiu insatisfet.

..............., ....... de ................. de ..............

(*signatura*) (*signatura*)

Advocat/da Procurador/a

Núm. de col·legiat/da ........... Núm. de col·legiat/da ...........

*Nota: aquest formulari s’ha elaborat gràcies a la col·laboració del Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*